Papersnake/gushiwen huggingface dataset:
腊朔后再向毛园醉梅
杨慎（明代）

东阁早梅春巳破，南枝初月夜不迟。罗浮仙人再入梦，杨州何郎仍赋诗。

留连锦席坐云暖，潇洒玉树临风欹。嫣然正用启粲齿，䬃尔无劳嗟鬓丝。
宫词
朱澜（金朝）

太一芙蓉上下天，秋波澹澹白生烟。采莲宫女分花了，笑把兰篙学刺船。
酬苏屯田西湖韵
释遵式（宋代）

雨余残景照渔家，渔子鸣榔彻郡衙。
今夜相呼好垂钓，晚来新雨涨蒹葭。
丁未四月十一夜避地船居沈华甫家下
许恕（明代）

今夜云间月，溪桥照野航。因风微有晕，映水惨无光。

恨满逃亡屋，愁连战伐场。思亲不得见，空望白云乡。
杯渡塔
李弥逊（宋代）

青松转路头，白塔枕山肋。
锡飞归上方，杯渡空法迹。
真源不可取，香火供晨夕。
客至变忘言，荒庭秋草积。
东湖留题 步虚桥
黄裳（宋代）

俯仰是天汉，陟降非世路。常闻步虚词，时耸采莲女。
贺王通判生辰
廖刚（宋代）

银河光动昴星躔，妙岁声华已赫然。青璅雄文天外凤，白虹豪气饮中仙。

难攀骥足腾千里，曾许骊珠探九渊。会看黑头丹衮贵，伊周勋业老彭年。
雪中访胡次鱼因览新诗次其韵
王庭圭（宋代）

天涯流落与谁同，雅什重闻正始风。文阵向来无敌手，诗坛今孰敢论功。

郢中遗唱人难和，冀北成群马遂空。接屋同邻江上寺，过从犹幸不匆匆。
西江月
薛式（宋代）

天上三清真境，三皇五帝规模。瞿昙老氏仲尼徒。经史深藏妙素。

间有真人出世，来明赤子玄珠。蟾光终日耀昏衢。满目黄芽显露。
念奴娇（题锺山楼）
松洲（宋代）

麦埸桑陇，道都是、六代宫城遗迹。梦里江山经几觉，还似堠旁征驿。燕去燕来，花开花谢，那个成端的。人烟牢落，晚风何处羌笛。

堪欢挥泪新亭，算兴亡莫补、万分之一。到我凭阑，休更向酒畔，是今非昔。紧楫誓清，闻鸡起舞，毕竟英雄得。伤心残照，塔尖遥露秋碧。
琴操十首。龟山操
韩愈（唐代）

（孔子以季桓子受齐女乐，谏不从，望龟山而作。

龟山在太山博县。古琴操云：予欲望鲁兮，龟山蔽之。

手无斧柯，奈龟山何）

龟之氛兮，不能云雨。龟之枿兮，不中梁柱。龟之大兮，

祗以奄鲁。知将隳兮，哀莫余伍。周公有鬼兮，嗟余归辅。
戊申自贻
邵雍（宋代）

虽老仍思鼓缶歌，庶几都未丧天和。
明夷用晦止于是，无妄生灾终柰何。
似箭光阴头上去，如麻人事眼前过。
中间若不自为计，所捐其来又更多。
河浑浑
顾清（明代）

河浑浑，发昆崙，奔驰万里出龙门。出龙门，齧金堤，汎瓠子。

鱼鼋蛟鼍，乘时奋起。城郭坏，丘陵颓，汉帝沉，玉马劳歌入云哀。

河浑浑，洵神灵。我皇龙飞初，泥沙潜伏波镜澄。皇钦事，禋孔精。

胡为乎一日骋雄悍，违天经。奔腾荡潏，岸坼堤倾。

使行者不得遂，居者不得宁，园庐漂溺鱼鳖横。河浑浑，下民咨。

神禹上天去，贾尉来何时。三年青兖民亦疲，土牛楗石将恐非。

河浑浑，侧身南望劳我思。
清平乐 野芳亭观画罗汉
刘敏中（元代）

千金不换。壁上阿罗汉。古怪清奇君细看。画是如来变现。天龙奇物青红。断崖流水孤松。知在野芳亭上，恍然兜率天中。
贾天锡惠宝薰乞诗多以兵卫森画戟燕寝凝清香
黄庭坚（宋代）

雉尾映鞭声，金炉拂太清。
班近闻香早，归来学得成。
早梅
杨则之（宋代）

数萼初含雪，孤清画本难。有香终是别，虽瘦亦胜寒。

横笛和愁听，斜枝倚病看。朔风如解意，容易莫吹残。
叶宗裔为令叔求竹山诗
戴复古（宋代）

一景分明似渭川，竹山堂好以人贤。
兰亭价为羲之重，岘首名人叔子传。
紫翠数峰长在眼，琅玕万个欲参天。
老夫身堕尘埃底，遥挹清风亦洒然。
草堂春莫横披
冯璧（金朝）

迁客倚楼家万里，五陵飞鞚酒千金。草堂澹与春山对，幽鸟一声春巳深。
重阳后一日陪宪节登清音亭饮见易亭即席和韵
程公许（宋代）

一封谏疏彻银台，感愤题诗醉墨堆。
唤醒菊边秋寂寞，烂游松下迳萦回。
参军逸韵频欹帽，诗老多情不放杯。
胜日追随容湛辈，从容归骑不须催。
正月二十九日种柳三十五株
周紫芝（宋代）

故国兵火馀，壤地日窘蹙。千里无鸡豚，遗祸及草木。

火攻阨焚巢，云栖急新卜。尺地无寸荄，山腰见茅屋。

小径卧修蛇，萦迂绕山麓。垂杨剪孙枝，封殖勤养育。

正须清阴成，门巷森诘曲。微风恼春絮，细雨滋浅绿。

悲凉听残蝉，徙倚扪饱腹。种德须百年，种木十年足。

十年吾巳老，光景日夜速。吾事倘复济，亦足快所欲。

何必羡张绪，风流标简牍。
九日寄昌龄弟 其十一
王十朋（宋代）

老去悲秋甚，兴来聊自娱。明年知健否，子细看茱萸。
寻幽居不遇
庄翱（唐代）

满庭花落迷行路，绕院泉声写半山。向暮此中回首去，洞门深处鸟关关。
新林浦阻风寄友人
李白（唐代）

潮水定可信，天风难与期。
清晨西北转，薄暮东南吹。
以此难挂西，佳期益相思。
海月破圆景，菰蒋生绿池。
昨日北湖梅，初开未满枝。
今朝白门柳，夹道垂青丝。
岁物忽如此，我来定几时。
纷纷江上雪，草草客中悲。
明发新林浦，空吟谢脁诗。
梨山庙
朱继芳（宋代）

无处著诗名，梨山万古青。人间留此像，天上作何星。

祝史祠神醉，骚人谒梦醒。当时青紫楦，曾有许精灵。
春日湖上（四首）
刘泰（明代）

小鬟扶处醉瞢腾，落日寒生半臂绫。
燕子不来春尚浅，湖阴留得未消冰。
药名离合寄孙虢州 其一
孔平仲（宋代）

孙八远在虢，丹霞绚崔苍。耳目虽清远，志愿多参商。

陆沉众人中，白首滞铅黄。耆英绍前烈，当复佐兴王。
偈二首
释弥光（宋代）

一物不将来，两肩担不起。
直下便承当，坐在屎窖里。
万松引为蔡孝廉作
卢龙云（明代）

君不见桃李花，浅白轻红相间遮。伤春一夜林头雨，飘泊溪边片片霞。

又不见杨柳枝，娜婀千丝拂地垂。一朝霜气摧梧叶，总逐秋风陌上吹。

朔雪漫漫地冻裂，山间百卉俱欲折。岁寒何物可徵奇，苍翠长松端自别。

谁人家玩此珍图，传来的是蔡君谟。节概看君应类此，萎薾于今何有乎。

披图细睹万松树，傲雪淩霜自朝暮。龙干参差护岭云，虬枝葱茜含山雨。

陶径何言菊并存，丁年十八事堪论。托迹聊为处士隐，分荣不羡大夫尊。

闽中夹道君家物，彷佛今犹相咫尺。磥砢终须梁栋材，气色居然嵩岱植。

有时隔水奏笙簧，千年裂石摩穹苍。青牛或出樛枝里，白犬多居偃盖傍。

真人最爱风初入，服食还须俟五粒。更喜兴祥枯复生，共羡禀和高且直。

堪嗟杨柳望秋零，桃李当春只暂荣。岂似贞姿劲节长，不改万山摇落万松青。
关下
崔道融（唐代）

百二山河壮帝畿，关门何事更开迟。

应从漏却田文后，每度闻鸡不免疑。
夏夜小亭有怀
梅尧臣（宋代）

西南雨气浓，林上昏月色。
寒影不随人，寥寥空露白。
春日将欲东归寄新及第苗绅先辈（一作下第寄司马札）
温庭筠（唐代）

几年辛苦与君同，得丧悲欢尽是空。犹喜故人先折桂，

自怜羁是尚飘蓬。三春月照千山道，十日花开一夜风。

知有杏园无路入，马前惆怅满枝红。
题苏李泣别图二首
戴表元（宋代）

弓疲矢尽三千里，节弊衣穿十九年。
流落天涯有离别，当时谁拟画图传。
晓望吴城有感
陈深（宋代）

呜呜寒角动城头，吹起千年故国愁。才见专诸操匕首，旋闻西子载扁舟。

霜寒古寺钟声早，月落南园树影秋。一笑浮华易盈歇，白云长在水东流。
雨凉夜坐口占
孙介（宋代）

雨阵四五合，回风扫千军。
举头映微月，满空行白云。
烦歊一洗尽，危坐清夜分。
读书意未已，悠然有余欣。
田家杂兴二首
方夔（元代）

两两苍髯笑杖藜，蒨裙儿女隔笆篱。
斜阳鸦噪烧钱社，细雨牛笆放牧陂。
酒熟十千沽玉瀣，面香三丈卷银丝。
客来偶及兴亡事，说与衰翁也自知。
瓜洲闻笛
刘礼淞（清代）

月上潮生夜泊舟，绿杨夹岸是瓜洲。谁堪此夕闻羌笛，江北江南动旅愁。
会稽初秋四首 其一
吕本中（宋代）

今来留滞浙河东，想见闽山荔子红。虽有故人家在彼，可无方便托西风。
书彭秋卷末
张埴（宋代）

雨露悽其厚地阴，千秋宰木是衣襟。君看江头寒食日，谁不邙山路上心。

勿剪世无嘉树传，相寻事有后来吟。相堂翁仲曾传语，所谓天光要下临。
柳枝 人日过畹仙校书家三首 其一
陈维崧（清代）

几阵帘风漾雪肤，正春初。小姑年小理清歈，怯氍毹。

浅道胜常钗胜转，红幡软。笼中鹦鹉为谁呼，似留予。
南华书事诗 其一
朱翌（宋代）

珍重南华五色禽，云栖雾宿见无因。雨中恐误翩然出，我是闲人非贵人。
渔父词一十八首。神异
吕岩（唐代）

还返初成立变童，瑞莲开处色辉红。

金鼎内，迥朦胧，换骨添筋处处通。
中秋谢彦恭惠酒
李光（宋代）

中秋有佳月，名酝来海康。海康太守贤，怜我持空觞。

远分十具至，呼儿唤邻墙。坐客尽饮流，一举空罍缸。

酒酣对明月，不藉灯烛光。移席俯清流，照我两鬓霜。

海北与海南，各在天一方。我老归无期，两地遥相望。

宴坐桄榔庵，守此岁月长。愿子一咄嗟，跨空结飞梁。

度此往来人，鱼盐变耕桑。篱边白衣来，莫待菊蕊黄。
夫人赵氏挽诗三首 其一
刘一止（宋代）

疏派天潢阔，天孙赋锦裳。佳祥来吉梦，淑德旧休光。

周室中兴日，唐家异姓王。长人勋业茂，恩泽未渠央。
杪春
彭玉嵌（清代）

又是新篁解箨时，东风二十四番吹。碧纱窗展看春雨，剩有残花一两枝。
和高邮监税李光道承务 其二
华镇（宋代）

兰玉才华夙有芳，撝谦高韵慕循墙。风流自与迂疏厚，澹泊应须气味长。

屡见清谈能破的，行看素业骤成章。日生鞅掌虽无尽，投隙当来语大方。
古冢
曹松（唐代）

代远已难问，累累次古城。
民田侵不尽，客路踏还平。
作穴蛇分蛰，依冈鹿绕行。
唯应风雨夕，鬼火出林明。
苕溪
朱继芳（宋代）

维舟古祠下，野饭就鱼羹。
坐听篙人说，行逢牵路平。
居民难问姓，溪鸭自呼名。
天目无由到，沿洄更几程。
步月过天宁寺时僧有扫室相留者索笔赠之
李之世（明代）

榕阴下夕霁，殿角引微凉。片月流空梵，飘风洒异香。

僧悬半夜榻，净扫一间房。我亦原无系，江干信短航。
至正戊子下第南归与同贡黄章仲珍雷燧景阳同舟仲珍赋诗因走笔次韵
陶安（明代）

凤城酒美燕姬歌，禁花红飘金水河。雨香翠岛春昼暖，鱼龙陆海扬风波。

天门咫尺到不得，奈此飙摧云翼何。时乎未至应有待，壮年不必伤蹉跎。

君看松柏成大材，历岁雪霜谁见过。拂衣南出指归路，回首京阙山嵯峨。

日高原头红雾散，潮平沽口青铜磨。牵船溯流狂吹逆，登车避闸飞尘多。

黄楼凭河远眺望，身如冥鸿超网罗。客涂笑语浣羁思，词锋捷出如挥戈。

天生人才必用世，岂无文藻宣金科。鸾台凤阁总华要，不然玉署联鸣珂。

丈夫小挫未为辱，正气耿耿非有它。匣中古砚助神变，铜蟾饱水手屡摩。

随身亦有勋业镜，依然照我颜色酡。与君今日动高兴，买酒共酌浇天和。
句 其二
王韶（宋代）

鄂陵事稀简。
夜宿淤丘
韦骧（宋代）

古岸维舟夜向深，胡床踞坐绝嚣音。烟林隐隐成孤垒，水月辉辉滉碎金。

勉强官途情易厌，冲蒙狙诈力难任。予心欲道从谁语，祗有清宵一苦吟。
游天休观道流索诗
李宏（宋代）

霓旌羽盖下飞仙，名揭司真列洞天。一派银河悬落水，数峰石壁锁霏烟。

潭心雷殷龙应出，井口风回虎未旋。端欲相从老岩壑，凌云已觉意飘然。
题喷玉泉（泉在寿安山下高百馀尺直泻潭中）
白居易（唐代）

泉喷声如玉，潭澄色似空。练垂青嶂上，珠泻绿盆中。

溜滴三秋雨，寒生六月风。何时此岩下，来作濯缨翁。
山矾映山红买置窗间甚思上饶閒适 其二
韩淲（宋代）

月岩云洞向春时，石上旁开最好枝。日落风生啼鸟唤，几回容我醉行迟。
从军乐 其二
姚合（唐代）

朝朝十指痛，唯署点兵符。贫贱依前在，颠狂一半无。

身惭山友弃，胆赖酒杯扶。谁道从军乐，年来镊白须。
洛南县薛厚论妻南氏殉夫烈节
高攀龙（明代）

峻如南岳千盘秀，洁比中峰万仞华。薶骨山中应化玉，飞魂天外亦成霞。
如梦令（题龙脊石）
冯熔（宋代）

素养浩然之气，铁石心肠谁拟。蒿目县前江，不逐队鱼游戏。藏器。藏器。只等时乘奋起。
挽溪南公暨蒋孺人
杨理（明代）

流云藏夜月，寒雾薄朝暾。琴瑟馀音断，杯棬旧泽存。

义声留里闬，懿德著闺门。空读巫阳些，难招地下魂。
砚答
赵蕃（宋代）

食砚固可笑，砚枯还有云。先生信难说，吾事亦徒勤。

岁久当消髀，研穷且断筋。不如因坠地，瘗得退之文。
杂咏下 槐
洪适（宋代）

花黄秋欲半，昔岁一番忙。谬应魁三象，深惭王氏堂。
百字令 棠村公席上咏米家灯，和其年韵
徐釚（清代）

晶帘才下，掩红篝翠幕，曲栏低亚。燄吐兰釭花结蕊，人倚纱屏如画。

烟缕香尘，縠裁宝雾，遮莫分真假。閒来斗巧，虫鱼历历堪写。

应忆天宝年时，开元盛日，小试传柑夜。金燕钿蝉曾不再，只剩霜浓鸳瓦。

喜值良宵，春灯百盏，背立华堂下。火阑珊处，旧愁今夜重话。
帝京春日
夏竦（宋代）

景阳钟尽唱邻鸡，十二都门报启扉，
一带楼台擎落月，万家桃启待朝辉。
宫槐烟暖莺犹睡，仙掌云寒露未晞。
算是五侯偏称意，游春车马早如飞。
杂曲歌辞。行路难
崔颢（唐代）

君不见建章宫中金明枝，万万长条拂地垂。
二月三月花如霰，九重幽深君不见。
艳彩朝含四宝宫，香风吹入朝云殿。
汉家宫女春未阑，爱此芳香朝暮看。
看去看来心不忘，攀折将安镜台上。
双双素手剪不成，两两红妆笑相向。
建章昨夜起春风，一花飞落长信宫。
长信丽人见花泣，忆此珍树何嗟及。
我昔初在昭阳时，朝折暮折登玉墀。
只言岁岁长相对，不寤今朝遥相思。
铜山
毛滂（宋代）

拟共孤云结往还，更名居士小香山。
他年谁复寻遗赏，为到云山杳霭间。
鹧鸪天（和古乐府韵送游景仁将漕夔门）
吴潜（宋代）

去日春山淡翠眉。到家恰好整寒衣。人归玉垒天应惜，舟过松江月半垂。

千万绪，两三卮。送君不忍与君违。书来频寄西边讯，是我江南肠断时。
香山永安寺二首 其一
刘鹗（清代）

幽岩绝壑倚云齐，杰阁危楼望眼迷。山势浑雄龙虎踞，树阴深蔚鸟乌啼。

碑存金志犹堪读，寺始唐家竟莫稽。此日清游天所借，明朝驴背听晨鸡。
小金山
邝梦琰（明代）

寺倚水云心，如藏万嶂深。窗幽辞路马，林浅宿沙禽。

暮舫归村泊，晨钟扣梵音。偶来诗景在，词翰堕球琳。
张少愚书院
文同（宋代）

涧水侵断桥，车马不得通。
飞岚积庭礎，秋藓垂紫茸。
窗纸烂溪雨，帘衣拆林风。
主人殊未归，使我烟景空。
郊庙歌辞·仪坤庙乐章·送神
佚名（隋代）

太帛仪大，金丝奏广。灵应有孚，冥征不爽。
降彼休福，歆兹禋享。送乐有章，神麾其上。
翁媪行
洪咨夔（宋代）

翁头白如银，媪头黄如金。
抵足搔疮昏到明，羞杀败布多年衾。
晴窗嬉子悬瀰
奉和太府韦卿阁老左藏库中假山之作
权德舆（唐代）

春山仙掌百花开，九棘腰金有上才。忽向庭中摹峻极，

如从洞里见昭回。小松已负干霄状，片石皆疑缩地来。

都内今朝似方外，仍传丽曲寄云台。
山村书所见
陆游（宋代）

老枳垂藤昼常黑，雏鹰声作婴儿啼。
伐薪归来遇急雨，石路下山如踏梯。
江花四首 其二
彭汝砺（宋代）

鸥鸟来何事，渔舟到亦迷。落花流更远，疑是武陵溪。
吴山眺望
陈广宁（清代）

石磴高攀到岫巅，空濛遥望夕阳天。江边树色都含雾，湖上岚阳欲化烟。

越国云山原不隔，宋家宫阙更谁怜。思乡吊古空回首，独立苍茫万感牵。
寄毛素轩宣慰
黄庚（元代）

旌麾曾驻鉴湖边，别去匆匆又两年。
清夜梦分千里月，同乡人两一方天。
素知心事有鸥在，欲寄音书无雁传。
见说使星临浙右，明朝便买渡江船。
六月五日
孔平仲（宋代）

洒汗通宵已废眠，起来犹觉眼生烟。黄埃滚滚人行地，赤气腾腾日出天。

纨扇急挥风亦热，银瓶空挂井无泉。狂心于此思霜雪，安得师文扣羽弦。
行路难拟鲍明远八首 其八
曹家达（清代）

客感倏而至，丛集如猬毛。驰思八表外，举头但听风萧骚。

天阊瞭望远莫致，愿为溟翼将翔翱。出山小草作大木，男儿生当为世豪。

不似金张私第座上客，意气不直千钱刀。
读饶介之遗徐允中书
虞堪（明代）

挥毫草草入狂颠，岁月犹题破国前。
郭隗不言才漫尔，田单失计事徒然。
穴中虎子终探物，梦里麟儿底诧贤。
总为有生钟祸谶，绝怜无处托楼船。
江上
王令（宋代）

浩渺烟波不可名，我来闲自渥尘缨。
久思沧海收身去，安得长舟破浪行。
天阔水云连黯淡，日闲鸥鹭自飞鸣。
屈平死後渔人尽，後世凭谁论浊清。
暮行大堤上
李序（元代）

暮行大堤上，明月天上来。但能照欢乐，不解怜悲哀。

谁家少年子？大宅高楼台。凉风管弦发，夜饮携金罍。

宁知饭牛客，郁郁心如灰。欢娱岂终极，屈辱俱雄才。

徘徊望明月，惆怅何由裁。
送通功二化士造大际藏经
释慧空（宋代）

大经本无文，唐梵错翻译。瞿昙宣一字，至今犹未毕。

历世痴圣人，出头竞分析。要使其光明，转见黑似漆。

若入衲僧手，自是不费力。拈出大际山，般若波罗蜜。
寓舍杂题三首 其二
周紫芝（宋代）

老去书中得，心因病后衰。栖栖身是梦，种种鬓成丝。

鸟自知时节，人犹说乱离。倚楼天万里，无地置吾锥。
清凉亭衰柳
萨都剌（元代）

清凉亭上几株霜，脱叶难遮夕照光。依旧明年二三月，小童山下看鹅黄。
望夫石
梅尧臣（宋代）

征骨化为尘，柔肌化为石。
高山共苍苍，临水望脉脉。
青云卷为发，缺月低照额。
千古遗恨深，终不见车軏。
偈倾一百六十九首
释智朋（宋代）

节届元宵气象新，笙歌竞奏汉宫春。
满城灯火喧和气，车马往来人看人。
和韩毅伯知命
王炎（宋代）

春风盎盎杯中酒，流水潺潺膝上琴。
个里有人真得趣，槐安一梦莫关心。
秋日寄杨十七
刘攽（宋代）

檐日辉辉过午天，榱风槭槭未霜前。不甘翠叶无时落，已分黄花特地鲜。

富贵应须三寸舌，文章不及一囊钱。诗翁白发经秋甚，为问穷愁有几篇。
赠侍中李良定公挽词
王珪（宋代）

悲箫忽犯晓楼钟，樽酒应非昔饯同。
家贵曾还金钺宠，时清不见玉关功。
佳城蔓草千年闭，后院繁絃一夕空。
惟有平阳旧池馆，依然芳树倚春风。
口号十首呈程殿撰
陈造（宋代）

公家昆季尽时贤，叔也骅骝拟度前。
书谂亲庭先静退，至今文采照林泉。
寒食二首
刘克庄（宋代）

古来禁火惟汾晋，今遍天涯海角然。
一老家才有黔突，五侯第各起青烟。
绝谀墓笔方无愧，比乞墦人岂不贤。
独恨海棠吹打尽，枝头粉泪湿红绵。
隋堤草
曹勋（宋代）

绵绵隋堤草，草色翠如茵。
梧桐间桃李，穠艳骄阳春。
杨柳垂金堤，拂舞无纤尘。
行人不敢折，守吏严呵嗔。
大业一崩陨，九庙犹荆榛。
隋堤草与木，采斫杂樵薪。
秋风号枯枝，野火烧陈根。
园林宫馆尚禾黍，草木於尔何足论。
和益阳赵宰六首
廖行之（宋代）

驭吏胡为术，临民若用情。
两难诚具美，双璧重连城。
威爱无偏举，权衡自适平。
吏忠民更乐，协气日流横。
颂古四十首 其二十一
释守珣（宋代）

贪观天上月，失却手中桡。石臼山下路，归计转迢遥。

觌面光辉日，拍手笑吾曹。
和元参政喜雪
王珪（宋代）

千里同云向夕繁，风迎嘉雪腊前翻。
紫坛转仗回驰道，玉律惊前人奉元。
半夜桂花飘碧海，先春柳絮扑朱门。
万方已有丰年号，不惜当筵醉御樽。
晚春
薛能（唐代）

恶怜风景极交亲，每恨年年作瘦人。卧晚不曾抛好夜，

情多唯欲哭残春。阴成杏叶才通日，雨著杨花已污尘。

无限后期知有在，只愁烦作总戎身。
秦中吟十首·买花
白居易（唐代）

帝城春欲暮，喧喧车马度。
共道牡丹时，相随买花去。
贵贱无常价，酬直看花数：
灼灼百朵红，戋戋五束素。
上张幄幕庇，旁织巴篱护。
水洒复泥封，移来色如故。
家家习为俗，人人迷不悟。
有一田舍翁，偶来买花处。
低头独长叹，此叹无人喻：
一丛深色花，十户中人赋！
郭西文孝庙
陈允平（宋代）

帝子宸游白玉京，江南遗庙尚丹青。
寝园月暗衣冠古，选阁云深笔砚灵。
清卫有威森凤戟，娇嫔无语倚龙屏。
太平天子尊儒学，锦帙黄封赐六经。
霸王庙
袁说友（宋代）

志大无遗策，天亡有愧心。
威棱空炯炯，祠殿独阴阴。
木秀千年古，溪流万折深。
江东父老意，羯鼓奏新音。
云门即事
林景熙（宋代）

最爱林中过客稀，坐分片石澹忘归。
僧闲时与云来往，鹤老不知城是非。
潇洒山光秋入画，清寒花气晓侵衣。
一溪截断红尘景，西有任公旧钓矶。
题画
张孝祥（宋代）

权郎笔墨禅，往者屡参请。斯人骨已朽，妙处一笑领。
幽人篇 其三
沈括（宋代）

蜘蛛做网着屠苏，蜻蜓故来晕罗襦。醮君柏酒情莫疏，无情可能学哺鸪。
三月十二日晚雨因取渊明诗微雨洗高林清飚矫
滕岑（宋代）

中年知学道，所得不造微。
老来衰拙甚，动与世俗违。
诗书束高阁，蓬藋掩坏扉。
自应车马绝，不待门墙挥。
邛州水亭夜宴送顾非熊之官
唐求（唐代）

寂寞邛城夜，寒塘对庾楼。蜀关蝉已噪，秦树叶应秋。

道路连天远，笙歌到晓愁。不堪分袂后，残月正如钩。
江城子
谢逸（宋代）

一江秋水碧湾湾。绕青山。玉连环。帘幕低垂，人在画图间。闲抱琵琶寻旧曲，弹未了，意阑珊。
飞鸿数点拂云端。倚阑看。楚天寒。拟倩东风，吹梦到长安。恰似梨花春带雨，愁满眼，泪阑干。
九日山亭
陈壑山（宋代）

青竹题犹在，黄花课又供。
浮生闲日少，清赏几人从。
老木有豪气，秋山无媚容。
凭高政怀古，江上夕阳舂。
挽徐左史
薛师石（宋代）

左史声名空复存，如今往事不堪论。
惟应指佞当前陛，已判身归老故园。
骢马引丧寒有泪，麒麟卧冢寂无言。
人生遇合萍相似，何处分明怨与恩。
春晴
虞俦（宋代）

结习已空摩诘袂，苦寒聊解拾遗裘。
梅花已负先驱弩，竹叶随遗下濑舟。
门外有谁惊剥啄，林间何处叫钩辀。
诗人莫费雕肝贤，付与晴窗茗碗休。
次韵张录携书见过
方岳（宋代）

家在屏山东复东，高轩肯过白云中。
石桥自是神仙处，竹屋相传工律工。
日暮春江愁李白，山寒秋菊老龟蒙。
时平莫袖挥毫手，此论於予却未公。
送梅窗兄
赵汝唫（宋代）

离歌休再叠，我亦不堪闻。
山接诗愁去，云随别袂分。
官閒宁问禄，命薄谩能文。
怅望梅边屋，花开更忆君。
高阳台 鸳鸯菊
袁易（元代）

浴水雕翎，眠纱绣羽，天然宜在沧洲。翠被馀声，凉宵陡顿惊秋。妖姿不共流年谢，带睡魂、飞上枝头。任烟波，多少凄凉，分付轻鸥。金英浓露才收。误芰荷翻雨，□梦悠悠。陶令归来，十分芳意谁酬。惜花长是招花恼，况动人、名字风流。黯销凝，添得东篱，一段闲愁。
题琴风亭
刘才邵（宋代）

丝桐能写风入松，争如种松挽天风。苍髯玉骨已奇绝，清音激越还无穷。

宫商一日古意淡，坐使瘦筝惭未工。快哉此景不可负，时邀佳客倾金钟。
用读楚东集韵寄元章
王十朋（宋代）

谁遣吾侪合又离，江山深忆共题诗。君舟西上吾东矣，尊酒论文更几时。
王子乔
佚名（两汉）

王子乔。参驾白鹿云中遨。参驾白鹿云中遨。下游来。

王子乔。参驾白鹿上至云戏游遨。上建逋阴广里践近高。

结仙宫过谒三台。东游四海五岳上。过蓬莱紫云台。

三王五帝不足令。令我圣朝应太平。养民若子事父明。

当究天禄永康宁。玉女罗坐吹笛箫。嗟行圣人游八极。

鸣吐衔福翔殿侧。圣主享万年。悲今皇帝延寿命。
秋夜即事
王朴（清代）

若非经夏闰，今夕是中元。虫语栖花径，萤光暗草根。

漏沈知夜尽，月上觉镫昏。翻羡邻家好，通宵静掩门。
黄天谷赠诗次韵二首
刘克庄（宋代）

世无仙则已，有必属斯人。
丹熟将分友，云游每念亲。
小窗时读易，静室夜修真。
符篆皆馀事，题诗亦也尘。
集黄元卿渌水堂得春字
区怀瑞（明代）

柳烟贴水叶初匀，不羡晴江带白蘋。久客未迷萋草径，故人相白落花津。

林香好及中和月，溪静还疑太古春。共此听莺洽文酒，更从何处浣车尘。
病起三首
杨公远（宋代）

一病已兼旬，朝来试整襟。
眼前惊雾散，耳底怪蝉吟。
检点尘侵砚，爬搔雪满簪。
春归浑未省，绿树又成阴。
谒告得归拜呈内机知府郎官五首
程公许（宋代）

违覆由来讳诡随，民劳未有甚今时。
一分宽受一分赐，喜见留屯奏便宜。
余护客至盱眙忽有召命应广文有诗相庆因用韵
虞俦（宋代）

尺一西来唤我归，扁舟正是泛淮时。
功名不复平生梦，物色能销几首诗。
去国九年嗟已老，暮途双节偶然持。
一丘一壑真吾事，惭愧夔龙集凤池。
泊钓台滩下
陈傅良（宋代）

今岁仅余今夜月，此舟三泊此江沂。
遭逢明主还遗恨，惭愧先生独见几。
泗水列侯多不免，湘山四皓竟安归。
汉家故旧尝枚数，孰与东南一钓矶。
叹老
刘克庄（宋代）

口惟两齿鬓双皤，百计无如耄及何。
少壮未尝参姹女，衰残始欲养黄婆。
原鸰逝去床谁对，辽鹤归来冢渐多。
客笑侬时真滞货，太平典册要声和。
浪淘沙
白居易（唐代）

白浪茫茫与海连，
平沙浩浩四无边。
暮去朝来淘不住，
遂令东海变桑田。
同师道弟奉亲游延平凤山
陈宓（宋代）

我来一载强，再觌凤山面。
时当秋末垂，群木尚葱倩。
卓彼鸾停姿，清流洁于练。
照影眩其仪，世治乃一见。
伊予独何人，娄获遇奇盼。
去年旱少收，田里多流转。
今年虽得稔，旧恙复枝蔓。
圣主肩有虞，斯瑞遂可援。
却笑闽越氏，虽美谁与传。
山势较奇崛，泉源费洿羡。
坚松峻壁挂，暗溜阴崖溅。
莎寒晚不雕，果异红堪恋。
四围巧逻遮，千级窘攀缘。
弟兄承板舆，向晚不知倦。
诗成寄山中，聊用纪缱绻。
别楚艳秦嫣
邝露（明代）

露斜山峭峭，钟断水悠悠。草绿斑鵻怨，花飞红粉愁。

如何云梦月，不共汉江流。又送王孙去，淮南桂树秋。
送崔升归上都
刘长卿（唐代）

旧寺寻遗绪，归心逐去尘。早莺何处客，古木几家人。

白发经多难，沧洲欲暮春。临期数行泪，为尔一沾巾。
游鹿鸣山歌
何维棣（清代）

仙都昂首标孤青，谁与抗者惟鹿鸣。仙人遗鹿说悠渺，东坡有诗山乃名。

以人传物物传地，胜游文藻垂千龄。长公龛侧岩花馨，曲廊下俯南宾城。

左枕青牛右白马，波光云气纷阴晴。古窦纬藤萝，流泉甘且清。

炎天日方午，累榭风泠泠。绿阴为海不知暑，岷水西来如带萦。

地属公家百不禁，往往呼卢远心无杂迹，随在得真还。

阅世摩孤剑，围书坐万山。雪天生气出，人海寄身閒。

愧少匡时略，梅花且闭关。
更漏子
晏几道（宋代）

露华高，凤信远。宿醉画帘低卷。梳洗倦，冶游慵。绿窗春睡浓。

彩条轻，金缕重，昨日小桥相送。芳草恨，落花愁。去年同倚楼。
秋思四首 其一
江源（明代）

琪树西风枕簟秋，百年心事付东流。

鲈鱼正美不归去，一点沙鸥胜五侯。
买舟之苕溪
李正民（宋代）

二年宴坐縠溪滨，廷尉门前鸟雀驯。问舍求田将欲老，畜鸡种黍孰为邻。

曾遭太仆兴谗口，粗胜漳江抱病身。暂泛扁舟苕霅去，鳜鲈聊醉五湖春。
读后村梅花百咏
胡仲弓（宋代）

曾被梅花累十春，孤山踪迹断知闻。
百篇依旧相嘲弄，却恐梅花又怕君。
塔子菊
史铸（宋代）

金彩煌煌般若花，高蟠层级巧堪夸。
更添佛顶周遭种，成此良缘胜聚沙。
梅台
李龙高（宋代）

弹压群芳不敢开，清高地位隔尘埃。
抬头一见风霜面，莫是花中御史来。
大历二年九月三十日
杜甫（唐代）

为客无时了，悲秋向夕终。瘴馀夔子国，霜薄楚王宫。

草敌虚岚翠，花禁冷叶红。年年小摇落，不与故园同。
赠织锦人
李询（唐代）

札札机声晓复晡，眼穿力尽竟何如。

美人一曲成千赐，心里犹嫌花样疏。
许洞归吴中
刘筠（宋代）

欲折瑶华向绿畴，风光满目尽离愁。
茂林修竹多嘉客，万壑千岩忆旧游。
汉诏已闻求泛驾，祢狂无自屈岑牟。
荆山待价何忧晚，龟手犹期裂地酬。
出火祀大辰十二首 宣明王位酌献用《祐安》。
郊庙朝会歌辞（宋代）

周设司爟，虽列夏官。仍袭孔易，闿端实难。相彼商丘，永怀初造。

不腆桂椒，匪以为报。
龙头场午憩
陈达（明代）

院落深沈午漏迟，松花香拂柳风吹。青山蔽户昼长暝，野鸟当窗时献奇。

满眼簿书空汗漫，一年春事又离披。乾坤俯仰无穷意，并入孤怀几首诗。
华滋馆
弘历（清代）

春雨既云时，春晴良复善。春物正昌昌，春游亦缓缓。

明秀绘春节，栖迟憩春馆。华滋信华滋，兴会每不浅。

庭饶花木芳，座爱图书展。返真味道腴，孜孜吾当勉。
寄陈彦山
王铚（宋代）

送君忆昔入鳌山，愁折江梅踏雪还。
别后重添十年老，静中犹借半生閒。
文章千古心空在，书史三冬手自删。
岁晚山中有琪树，伤心何日得同攀。
龟峰行
韩元吉（宋代）

吾闻灵龟不愿死有用于清庙，但愿曳尾安泥涂。
所以漆园吏，坐叹清江使者逢豫且。
龟峰之龟定何物，不在泥涂之下，
乃在万仞之上高突兀。是耶非耶远莫没，
安然不动藏其穴。伊昔帝尧有圣德，
此龟无乃负图出。图成授帝埋其骨，
犹使琢石志之存彷佛。又疑神禹碑，
刊在衡山巅。碑高上与日月并。
此犹其趺弃不取，神鬼守护逾千年。
我欲诘其端，此事恍惚无迹，
往往皆在太古前。斗中神人被发立，
蜿蜒佐之从汝蛰。九阴司存当在此，
今汝巢南失其职。又闻巢县事，
颇似伊尹生空桑。母妪避水欲徙去，
待汝两眼生赤光。遂令万室之邑化作鱼与鳖，
汝乃遁走至此藏。上天震威汝寿使汝扶服死且僵。
丑形质磔在石笋上，不可以鑽，
不可以灼，不可以搘床。
奈何犹复不自敛，荒崖断壑反以名字彰。
因思支祁锁颈泗水中，帝以巨镇岌峨压其宫。
名之以山不以峰，岂有形状与此同。
吁嗟此山气象槃礴亦雄伟，奇峰罗列三十地瑾如威凤昂其喙，
或如俊猫立且戏。石钟孤撑危欲坠，
蜃楼直起见天外。大眺私麽不足记，
神旗铁壁非一类。何用独取汝之名字，
岂汝黠且庸。鼓妖衒怪百埯内，
使汝生存跌宕安可制。我初信汝灵，
今复如汝凶。江湖波涛汹涌不一濡汝足，
云雾呼噏阴晴变态犹无穷。不知造物安用此，
徒以动荡耳目夸儿童。何时巨灵引手掷汝八荒外，
举头直见天穹窿。
座中咏蝉分韵得饥字
吴龙翰（宋代）

两翼才乾殻已离，便升乔木最高枝。
银床落叶秋风里，金掌盘高晓露时。
断续翻成无调曲，悲凉做出苦吟诗。
前身应是夷齐辈，高卧西山自忍饥。
【双调】落梅风_天宝补遗姮
张可久（元代）

天宝补遗
姮娥面，天宝年，闹渔阳鼓声一片。马嵬坡袜儿得了看钱，太真妃死而无怨。
西湖
湖光静，山影孤，载斜阳小舟横渡。正花开玉梅千万株，鹤飞来老逋归与。
冷泉亭小集
弹初罢，酒暂歇，醉诗人满山红叶。问山中许由何处也，老猿啼冷泉秋月。
春日湖上
担春胜，问酒家，绿杨阴列仙图画。下秋千玉容强似花，汗溶溶借人罗帕。
春晚次韵二首
莺莺恨，燕燕愁，惜春归玉容添瘦。东君可人人病酒，怯东风海棠红皱。
金樽尽，玉漏迟，月明天柳阴无地。杜鹃怕将愁唤起，困东风夜深花睡。
蜡梅花
学宫样，改玉容，列金钗主人情重。撼疏林夜来窗外风，蜜蜂儿带香吹冻。
寒夜
寒斋静，瑞雪多，冻吟诗起来孤坐。芦花絮衾江纸也似薄，问袁安怎生高卧？
题扇面小景
人何处？不寄书，一声声雁将秋去。月明中情闹情正苦，玉波寒粉莲啼露。
湖上
羽扇尘埃外，杖藜图画间，野人来海鸥惊散。四十年绕湖赊看山，买山钱更教谁办？
越城春雪
朱帘上，皓齿歌，柳梢青野梅开过。倚阑干醉眸天地阔，雪山寒玉龙高卧。
离情
人孤另，愁万结，南楼上雁声拖拽、别离有情无处写，洞箫寒满天明月。
江上寄越中诸友
江村路，水墨图，不知名野花无数。离愁满怀难寄书，付残潮落红流去。
春情
秋千院，拜扫天，柳阴中躲莺藏燕。掩霜纨递将诗半篇，怕帘外卖花人见。
閒居
傅汝舟（明代）

下帷亦何为，逍遥窥我园。蓬麻正相扶，桃李果无言。

中有旷寂地，芝草郁芊芊。延睇见仙山，长松纷上干。

何氏九人者，乘龙逝不还。空馀紫金经，秘之岩穴间。

圣道日陵夷，仙经亦云残。不如放我志，閒居以延年。
石窗和尚赞
释智遇（宋代）

秋鹭翘松，寒蟾卧水。
芝峰老骨虽不在明白里，离娄师旷觅无踪，
千古万古祗者是。
句
陶弼（宋代）

渴蜂衔砚水，饥蝶嗅屏花。
会稽行
陆游（宋代）

我欲游蓬壶，安得身插羽；我欲隐嵩华，叹息非吾土。
会稽多名山，开迹自往古；岂惟颂刻秦，乃有庙祀禹。
山形舞鸾凤，泉脉流湩乳。
家家富水竹，处处生兰杜。
方舟泛曹娥，健席拂天姥，朱楼入烟霄，白塔临云雨，修梁看龙化，遗箭遣鹤取。
茶荈可作经，杨梅亦著谱，湖蓴山蕨辈，一一难遽数。
终年游不厌，冰玉生肺腑。
诵诗有樵童，乞字到俚妪。
况复青青衿，盛不减邹鲁。
古诗三千篇，安知阙吴楚；土风聊补亡，吾言岂夸诩。
司春园五月五日梨花是日因事不果 其一
耶律铸（宋代）

雨迷云梦梦迷春，只自将春认不真。莫笑独醒人索莫，也须曾是洗妆人。
掩役夫张进骸
柳宗元（唐代）

生死悠悠尔，一气聚散之。
偶来纷喜怒，奄忽已复辞。
为役孰贱辱？为贵非神奇。
一朝纩息定，枯朽无妍蚩。
生平勤皂枥，锉秣不告疲。
既死给槥椟，葬之东山基。
奈何值崩湍，荡析临路垂。
髐然暴百骸，散乱不复支。
从者幸告余，眷之涓然悲。
猫虎获迎祭，犬马有盖帷。
伫立唁尔魂，岂复识此为？
畚锸载埋瘗，沟渎护其危。
我心得所安，不谓尔有知。
掩骼著春令，兹焉值其时。
及物非吾事，聊且顾尔私。
秋日旅舍感怀
潘阆（宋代）

秋色入簷楹，閒门开复扃。
愁长欲长醉，薄酒又还醒。
揽照头将白，逢谁眼暂青，
只应南与北，唯此念飘零。
因探亲吴门同虞夫人游虎丘
徐昭华（清代）

阊门日出晴鸦噪，两桨閒寻虎丘道。宿雾犹含堤上花，流云已渡波间藻。

红栏上下傍水行，画船歌吹来倾城。回帆不尽掺挝意，转幔时闻过曲声。

斜峙山桥甫能住，香车早趁山塘去。满街栀子未开花，几树垂杨自飞絮。

到门知是梵王宫，台榭连云曲径通。棕棚覆叶沽茶碧，漆柱遮油卖杏红。

我寻生公旧法席，蹇裳一上生公石。龙剸绝壁尚留池，虎去中林杳无迹。

登山四望更无山，但见山藏古寺间。绕地松楸看去密，空庭塔影落来圆。

修廊诘曲几回度，又听归鸦噪前路。夕阳一片寺门边，不识真娘在何处。
风沙篇送王生北行
李梦阳（明代）

颠风吹沙江海波，汝乘玉驷超天河。豫章千寻势自稳，黄鹄万里谁能罗。

我逾五旬须尽白，日采山精炼白石。临分赠汝一粒丹，愿言宝之勿轻掷。
桃源山道者小庵
韩淲（宋代）

空山落叶响流泉，窈窕崎岖一径边。借问桃花今在否，秦人元不爱山川。
挽赵东岩简叔彦侯四首
王迈（宋代）

夔州归后圣於诗，到墨池来字更奇。
岳后前驱护丹灶，湘灵起舞听朱徽。
经行一梦游仙枕，遗爱千年随泪碑。
俗物茫茫留不住，化为辽鹤入云飞。
步虚词五首
徐铉（宋代）

气为还元正，心由抱一灵。凝神归罔象，飞步入青冥。

整服乘三素，旋纲蹑九星。琼章开后学，稽首奉真经。

天帝黄金阙，真人紫锦书。霓裳纷蔽景，羽服迥凌虚。

白鹤能为使，班麟解驾车。灵符终愿借，转共世情疏。

圣主过幽谷，虚皇在蕊宫。五千宗物母，七字秘神童。

世上金壶远，人间玉龠空。唯馀养身法，修此与天通。

何处求玄解，人间有洞天。勤行皆是道，谪下尚为仙。

蔽景乘朱凤，排虚驾紫烟。不嫌园吏傲，愿在玉宸前。

三素霏霏远，盟威凛凛寒。火铃空灭没，星斗晓阑干。

佩响流虚殿，炉烟在醮坛。萧寥不可极，骖驾上云端。
偶摘梅数枝致案上盎中芬然遂开因为作一诗
张耒（宋代）

偶别霜城陋，来蒙玉案登。
清香侵砚水，寒影伴书灯。
见我粲如笑，赠人慵未能。
将何伴高洁，清晓诵黄庭。
泊舟碧澜堂即白蘋洲也
韩淲（宋代）

碧澜堂下白蘋洲，鸟影翩翩鱼阵游。想见太湖湖更好，西风吹浪一天秋。
夜兴
陆游（宋代）

枭呼作人声，月出如野烧。
推枕中夜起，残灯尚余照。
难从公荣饮，独效孙登啸。
八十推不僵，平昔岂所料。
空廊病马卧，枯草老牛噍。
明朝语俗人，与汝不同调。
天祐元年以右拾遗使册闽王而作
翁承赞（唐代）

蓬莱宫阙晓光匀，红案舁麻降紫宸。鸾奏八音谐律吕，

凤衔五色显丝纶。萧何相印钧衡重，韩信斋坛雨露新。

得侍丹墀官异宠，此身何幸沐恩频。
题孤峰房
姚镛（宋代）

云木阴森天气清，杜鹃啼了又啼莺。幽人午枕不成梦，忆得故山春树生。
出山示诸子并别社好里父九首 其一
何吾驺（明代）

七载卧林扉，烟霞护钓矶。将因小草出，行恐素心违。

木笔山中发，莲华海上稀。亲朋询种菊，书答梦随归。
杂咏下 茱萸
洪适（宋代）

览尽辋川图，击节茱萸沜。九日秋子来，黄花为酒伴。
惜花
郭震（唐代）

艳拂衣襟蕊拂杯，绕枝闲共蝶徘徊。

春风满目还惆怅，半欲离披半未开。
离思五首·其四
元稹（唐代）

曾经沧海难为水，除却巫山不是云。
取次花丛懒回顾，半缘修道半缘君。
调笑令
薛时雨（清代）

调笑。调笑。自诩年华正妙。怪他阿姊情痴，镇日妆楼锁眉。

眉锁。眉锁。渐渐新愁到我。
树谖堂
释妙声（明代）

为爱树谖堂，看花乐未央。阿弥今老大，稚子已成行。

秀色宜春服，微香近寿觞。永言纯孝者，封植岂能忘。
次韵彦远相州道中二首
晁补之（宋代）

自君之出矣，吾居关昼横。
尚有杨李来，时能出门迎。
少日所忿杨，壮年瞀双睛。
涉月在一床，几成小冠盲。
夫子竹林趋，世固溷高明。
尚喜鞍马间，经阿复缘泓。
诗随晚雨堕，迫户有余清。
便拟酿白黍，相邀饭青精。
重惜吾杨李，徂秋各南征。
晚春
薛能（唐代）

征东留滞一年年，又向军前遇火前。画出鹢舟宜祓禊，

镂成鸡火有秋千。澄明烟水孤城立，狼藉风花落日眠。

赖指清和樱笋熟，不然愁杀暮春天。
秋怀六首
洪迈（宋代）

穿堵超玉绳，倒影夜窗寂。
火云一洗空，月露清欲滴。
幽人负疴卧，起坐三叹息。
归同对床第，晤语永佳夕。
和洪司令梅花
吴泳（宋代）

不御铅华别是花，丰神高洁自成家。
含章不解春风意，犹倚残妆隔绛纱。
吴门送同行者之毗陵
周弼（宋代）

布帆何处定逢春，身是归人又送君。
明日隔城回首望，冷花寒叶满秋云。
刘伶荷锸图
郑思肖（宋代）

酒国韶光无际涯，大人境界绝朋侪。生来自有一方地，何待醉终才始埋。
题元八溪居
白居易（唐代）

溪岚漠漠树重重，水槛山窗次第逢。
晚叶尚开红踯躅，秋芳初第白芙蓉。
声来枕上千年鹤，影落杯中五老峰。
更愧殷勤留客意，鱼鲜饭细酒香浓。
秋风三叠题德邻家所藏画三首 其三
李昱（明代）

江南九月秋风落，杀气如云暗城郭。浓霜凄凄日色薄，玉叠鼓寒声不作。

绿草夜奏兰台宫，问天乞借襄王雄。前驱蜚廉后丰隆，一洗狐兔无留踪。

呜呼三叠兮秋夜肃，变作南风五弦曲。
云梦行答孙兆孺时余将之金陵
欧大任（明代）

三苗刀耕火为种，辰沅南北襄郧控。大荒几劫尚窈冥，元气千年犹澒洞。

柑橘茶椒地效珍，丹银齿革时修贡。衡山洞庭天地雄，楚人七泽开云梦。

云梦周阹幕阜长，华容赋客有孙郎。家学自称牛马走，丈成叠见凤麟祥。

只云何点辞婚宦，早与周颙卜草堂。霸陵昔遇韩康过，洛下偏知蓟子藏。

别去游吴更游楚，寄我诗如新乐府。荆山尺玉几回看，南海一珠宁足数。

扁舟我亦下金陵，江到巴丘第几程。新亭作客如安石，零雨何人和子荆。

君不见云梦珠旗秋猎路，思君只诵相如赋。
除夕
刘光祖（宋代）

房州亦是家，守岁落灯花。
乡信长凭雁，僧餐自施鸦。
和河间通博王太博见贶春雨应时雅什
宋庠（宋代）

东来春色变层阴，甘霈前符望岁心。
云叶乍惊重礎润，土膏先过一犂深。
皇慈已浃流根泽，芳节殊非贯序霖。
忽枉新篇真寡和，鼻声衰浊费长吟。
赴彭州山行之作
高适（唐代）

峭壁连崆峒，攒峰叠翠微。
鸟声堪驻马，林色可忘机。
怪石时侵径，轻萝乍拂衣。
路长愁作客，年老更思归。
且悦岩峦胜，宁嗟意绪违。
山行应未尽，谁与玩芳菲？
茉莉花
陈思敬（清代）

亦有微香浪得名，可怜妖媚被时轻。纷纷篱畔成无奈，莫怨狂风太薄情。
恭纪圣恩春日同游并颁赐殊品 其一
方献夫（明代）

谫陋深承主眷优，一旬两度赐同游。金亭宝殿从观眺，又降宸间许倡酬。
送曾文卿入京
杨万里（宋代）

如君大似陆云龙，一歕词场万马空。
文透退之关捩子，骚传正则祖家风。
三年拄笏南云里，两手投竿西日中。
壁水蓬山剩虚席，儤筵趁取牡丹红。
偈颂三十八首
释如净（宋代）

不曾生，不曾死，
洞里桃花红照水。可怜开眼被渠瞒，
人间天上风波起。
送泳宰安溪 其二
林希逸（宋代）

邑小虽贫亦自嘉，遥知深僻似山家。我思宫锦袍如梦，汝向黄绸被放衙。

守忆旧游须易事，吏存古意要无华。但令禾麦年年好，肯羡河阳一县花。
和绎堂送顾庵南归原韵
张永祺（清代）

僧房长夏反《离骚》，燕市狂歌饮浊醪。野水沙鸥迎画舫，澄岚翠黛识宫袍。

思归愧我荒三径，颂酒知君藐二豪。到日携筇清兴适，白云红树两峰高。
湖南午坐雨作归山堂共成四绝句 其三
张镃（宋代）

西山俄起一声雷，不觉如拳雨点来。滴遍池中万荷叶，又催薝卜海榴开。
齐天乐 重游沧浪亭
陈锐（清代）

馆梧霜叶秋飞尽，高城雁回初响。半潦通桥，层烟冠石，吟屐萧萧孤上。

寒钟又放。送天末潮音，替人悲壮。倚遍危阑，旧游谁共诉心赏。

文章流寓自古，水亭风咏地，空肃遗像。土木移形，衣冠换目，时事几翻新样。

沈吟片晌。指吴会浮云，晚生千嶂。待语西施，越丝愁细网。
题刘世疏庵
释希坦（宋代）

藏却胸中万卷书，却来山顶结茅庐。当时若也羁缰锁，争得高名是世疏。
过王浚墓二首 其一
李休烈（唐代）

青史高遗迹，黄垆掩旧封。宁知陌上兽，何羡水中龙。
自从行别袁水部
袁宏道（明代）

自从龙门称千里，天下风流属袁氏。以兹仙郎复檀名，依然弹冠粉署里。

我见行馆沙市傍，市上桃花照春浪。章华绕路幽兰笑，巫峡趋门玉练长。

主人经年忽回首，父老相赠一卮酒。游今争勒羊公碑，商妇共挽遗爱柳。

龙洲江上一片石，髣髴留君向君揖。甲帐开时云不流，锦帆过处香犹袭。

傲然一舸下江浦，直到浔阳九折处。湘娥绿粉扫晴烟，小孤云鬟逗秋雨。

三湘九江昔所悲，长沙曾此别东篱。我今与子忝同谱，别意悠悠谁与吐。

君不见四世五公声名极，青眼望君君努力。
赠因心香兄赴大名府言师幕四首 其二
王季珠（清代）

燕赵何曾减旧时，佳人风格重胭脂。不须老女翻眉样，彼此惟投白话诗。
蝶恋花·凤栖梧
柳永（宋代）

蜀锦地衣丝步障。屈曲回廊，静夜闲寻访。玉砌雕阑新月上。朱扉半掩人相望。
旋暖熏炉温斗帐。玉树琼枝，迤逦相偎傍。酒力渐浓春思荡。鸳鸯绣被翻红浪。
子约弟使楚被谴会于澶渊
皇甫汸（明代）

春风河上驻征骖，河柳初回淑气含。得罪十年辞汉省，采芳何气下湘潭。

情怜棣萼来相倚，迹似浮云去不堪。君到梁园好题赋，莫将留滞叹周南。
夜过白云话别 其三
张镇孙（宋代）

日乾夕惕自惺惺，切实工夫在性情。千古相传真要法，圣贤元共此心灵。
虞美人
黄时龙（宋代）

卷帘人出身如燕。烛底粉妆明艳。羯鼓初催按六么。无限春娇都上、舞裙腰。

画堂深窈亲曾见。宛转楚波如怨。小立花心曲未终。一把柳丝无力、倚东风。
山中绝句
傅燮詷（清代）

文山突兀接晴空，俯瞰群山培塿同。昨日市城西望处，此峰正是夕阳中。
鹊桥仙（七夕词）
石延年（宋代）

一分素景，千家新月，凉露楼台遍洗。宝奁深夜结蛛丝，纴五孔、金针不寐。
题山居十绝·梅涧
胡仲弓（宋代）

今昨孤山迥不同，逋仙谁与管春风。
暗香疎影无寻处，元在冷冷一涧中。
登嘉定郡楼望峨眉山
俞耀（清代）

西行未作峨眉游，舣棹独登江上楼。三峰两峰太古雪，千树万树孤云秋。

寄书远近一青鸟，随艇浮沈双白鸥。安得芒鞋自来去，闲从绝顶凌嘉州。
暗香·送魏句滨宰吴县解组分韵得阖字
吴文英（宋代）

县花谁葺。记满庭燕麦，朱扉斜阖。妙手作新，公馆青红晓云湿。天际疏星趁马，帘昼隙、冰弦三叠。尽换却、吴水吴烟，桃李靓春靥。
风急。送帆叶。正雁水夜清，卧虹平帖。软红路接。涂粉闱深早催入。怀暖天香宴果，花队簇、轻轩银蜡。更问讯、湖上柳，两堤翠匝。
从弟楚玉来言将有湘阴之役兰玉见寓衡阳甚适求诗送行为赋长句
徐瑞（宋代）

南岳崚嶒太古色，青湘窈窕千尺深。山川绝胜宜嘉客，兄弟相望惬素心。

共看骅骝誇汗血，从知朝市远云林。高堂白发能无念，可是朝朝候鹊音。
赋送刘须弥公祖 其一
何吾驺（明代）

奏凯韶西汗满衣，朝来拂袖万山晖。曾过碧院千株柳，肯有陶潜不爱归。
桂殿秋 银桂
缪珠荪（清代）

风剪快，露华凉。蟾宫不禁木樨黄。疑他仙子挥清汗，洒向人间点滴香。
赠天启友弟
张耒（宋代）

桑弧蓬矢射四方，婴孩立志长可忘。
莫学儿女漫弄芳，豪气当视交河郎。
边城入望千里长，臂鞴时架角鹰苍。
搏捷仍放韩卢狂，麕鹑日暮随登堂。
往来绝艺精飞枪，余勇犹足吞顽羌。
读书谁谓谷胜臧，盛时万钟远馈粮。
水输长川陆登冈，垂弓在櫜弩在床。
蔽捍入阵牌居旁，天马驯工披甲骧。
受降浚筑修城隍，刀头不惜千金装。
三十六将皆鹰扬，故境可容尺地亡。
子颇自负当夙偿，况复武库踰书囊。
惟我与子旧同乡，友生固自腾雁行。
更欲扬鞭向骕骦，岂但传经如卜商。
不见汉时张子房，身才六尺佐时王。
功业能依日月光，素书一卷初逢黄。
异时破贼玉书香，当使相继来西凉，
时臣称贺持寿觞。鸿鹄一举横飞翔，
光阴应须及未央。不侯可忍点鬓霜。
少年天子坐建章，宠待穰苴不顾庄。
严兵待时虽未忙，黠虏授首先有祥，
王师会看傅城墙。郊迎父老携壶浆，
去病当时凯乐张。
中秋月
钱选（宋代）

皎皎无边白玉盘，年年此夕带愁看。松枝积翠欺人老，桂影浮香入鬓寒。

常记醉来多谬误，又逢秋至辄悲酸。疏桐清露中庭下，泪洒西风为一弹。
二十八日雪二十九日未已赋诗凡五首
赵蕃（宋代）

霰集瓦跳鸣，风横窗竹声。
阴来由有渐，落地势难平。
龙具愁终夜，鹑衣起迟明。
儿时故狂甚，老境只寒生。
小筑二首 其二
陆游（宋代）

小筑随高下，园池皆自然。锄山得灵药，斸坎遇寒泉。

幽槛花房敛，深林果蒂骈。邻翁亦好事，相伴送流年。
送吴立夫
方凤（宋代）

有人储书塞中肠，不能奋发为辞章。
亦有英姿限时命，坎坷名不登文场。
吴子妙年即秀颖，只字过眼终无忘。
文如翻水溢万斛，书夜不舍流汤汤。
于今东南聚隽彦，奭然一发能穿杨。
二十脱颖客毛遂，名登十九能低昂。
亦如列宿二十八，有救天毕施之行。
况子平生志远游，块坐已能穷八荒。
从兹北上有历览，径到洪河经吕梁。
青徐平野望不极，半万里程趋冀方。
君不见龙门探奇气益壮，文豪千载同翱翔。
书齐夜坐
连文凤（宋代）

读罢残书听雁声，西风一榻一青灯。
老来清思浑如许，自笑前生莫是僧。
挽金中书舍人父文鼎先生其人能诗善画
曹义（明代）

凤池封秩荷恩深，几许能声播士林。笔底江山移造化，闲中风士纵清吟。

骑鲸忽断黄梁梦，挂壁空馀缘绮琴。欲奠生刍嗟莫致，歌残楚些泪沾襟。
黑漆弩
姚燧（元代）

青冥风露乘鸾女。似怪我白发如许。问姮娥不嫁空留，好在朱颜千古。

笑停云老子人豪，过信少陵诗语。更何消斫桂婆娑，早已有吴刚挥斧。
留别唐栖云泉上人
周弼（宋代）

水宿唐栖寺，何缘更浃旬。
千山今日路，三岁异乡人。
小殿眠身佛，空廊折臂神。
归时重作礼，又拂一番尘。
秣陵灌花奴
吴贻诚（清代）

灌花奴，老且秃，千里来依瀛海曲。巧作河阳烂漫春，羞为白下纪纲仆。

学圃当年事已空，朝华夕秀感秋风。主人节钺何时谢，平泉策策鸣孤桐。

草茅三径杂荃蕙，传舍间田榛莽封。我本秦淮旧花叟，花残木剩身安容。

知君惜花兼感旧，愿守君家花数丛。予闻太息还深省，往事浮云催短景。

忆昔书生出塞时，风霜朔漠圭棱凛。艰难磊落世谁知，貂敝砚穿巾笥冷。

际遇军中祇白衣，历官清要声名迥。三十年来特达知，开府勋名重行省。

种花能回天地春，要使奇温生万井。畿辅家刊堕泪碑，祇今父老犹悲哽。

碌碌灌花奴，家藏十获书。愿取橐驼裁树意，甘棠遍植万千株。
送王屋山人魏万还王屋·并序
李白（唐代）

王屋山人魏万，云自嵩宋沿吴相访，数千里不遇。乘兴游台越，经永嘉，观谢公石门。后于广陵相见，美其爱文好古，浪迹方外，因述其行而赠是诗。 仙人东方生，浩荡弄云海。

仙人东方生，浩荡弄云海。沛然乘天游，独往失所在。
魏侯继大名，本家聊摄城。卷舒入元化，迹与古贤并。
十三弄文史，挥笔如振绮。辩折田巴生，心齐鲁连子。
西涉清洛源，颇惊人世喧。采秀卧王屋，因窥洞天门。
朅来游嵩峰，羽客何双双。朝携月光子，暮宿玉女窗。
鬼谷上窈窕，龙潭下奔潈。东浮汴河水，访我三千里。
逸兴满吴云，飘飖浙江汜。挥手杭越间，樟亭望潮还。
涛卷海门石，云横天际山。白马走素车，雷奔骇心颜。
遥闻会稽美，且度耶溪水。万壑与千岩，峥嵘镜湖里。
秀色不可名，清辉满江城。人游月边去，舟在空中行。
此中久延伫，入剡寻王许。笑读曹娥碑，沉吟黄绢语。
天台连四明，日入向国清。五峰转月色，百里行松声。
灵溪咨沿越，华顶殊超忽。石梁横青天，侧足履半月。
忽然思永嘉，不惮海路赊。挂席历海峤，回瞻赤城霞。
赤城渐微没，孤屿前峣兀。水续万古流，亭空千霜月。
缙云川谷难，石门最可观。瀑布挂北斗，莫穷此水端。
喷壁洒素雪，空濛生昼寒。却思恶溪去，宁惧恶溪恶。
咆哮七十滩，水石相喷薄。路创李北海，岩开谢康乐。
松风和猿声，搜索连洞壑。径出梅花桥，双溪纳归潮。
落帆金华岸，赤松若可招。沈约八咏楼，城西孤岧峣.
岧峣四荒外，旷望群川会。云卷天地开，波连浙西大。
乱流新安口，北指严光濑。钓台碧云中，邈与苍岭对。
稍稍来吴都，裴回上姑苏。烟绵横九疑，漭荡见五湖。
目极心更远，悲歌但长吁。回桡楚江滨，挥策扬子津。
身著日本裘，昂藏出风尘。五月造我语，知非儓儗人。
相逢乐无限，水石日在眼。徒干五诸侯，不致百金产。
吾友扬子云，弦歌播清芬。虽为江宁宰，好与山公群。
乘兴但一行，且知我爱君。君来几何时，仙台应有期。
东窗绿玉树，定长三五枝。至今天坛人，当笑尔归迟。
我苦惜远别，茫然使心悲。黄河若不断，白首长相思。
社日次韵 其二
方岳（宋代）

邂逅治聋酒，春风免破除。燕来双鬓雪，花覆一床书。

野碓生茨草，山盂饱饭蔬。宰平无此手，自觉老怀纾。
枇杷
杨万里（宋代）

大叶耸长耳，一梢堪满盘。
荔支分与核，金橘却无酸。
雨压低枝重，浆流水齿寒。
长卿今尚在，莫遣作园官。
水调歌头·金兽袅香穗
佚名（宋代）

金兽袅香穗，银烛灿花枝。眼前风景殊异，酌酒庆生时。要是祖宗流庆，方有此身此日，盍亦反其思。何以上雅寿，敢用此为规。况君家，本学业，致轻肥。牙签玉轴，全胜阡陌占东西。好把胸中一点，照破堂中万卷，五福自来宜。谨勿效雌伏，指日要雄飞。
别方万里 其二
汪梦斗（宋代）

门外桑乾水，我行君尚留。话长见恨晚，情苦意如秋。

此道今垂绝，何人可与谋。临行重分首，吾教尚多忧。
与晦庵先生同宿清虚庵
梁平叔（宋代）

幽斋共坐论功夫，借问先生识此无。
悟得此中真妙诀，人间始信有仙壶。
峡内三绝句
项安世（宋代）

千崖无树作炊烟，峡内为生也可怜。
探水得柴如宝藏，卖茆成俗满村船。
中秋望月次玉局翁韵二首 其二
李纲（宋代）

皎皎月华白，寥寥秋气清。
念我方远客，步月亭中行。
风露感我心，凄然入重扃。
谁家弄横笛，巧作断肠声。
独酌一壶酒，对此千里明。
人生但自适，何必四者并。
醉眼视万物，扰扰如浮萍。
得丧何须道，譬犹阴与晴。
节义太山重，富贵鸿毛轻。
我心与明月，照见万古情。
踏莎行（和田守）
阮阅（宋代）

驿使初回，新阳才报。时和倍觉青春早。华灯和月拥朱车番，花间万点寒星小。

团扇歌清，重裀舞妙。游人只恐归来悄。明年亲侍辇舆行，未应肯记濡须好。
隔浦莲近拍
赵彦端（宋代）

西风吹断梦草。来度芙蓉老。座上人谁在，晨参疏影相照。幽馆寒意早。檐声小。醉语秋屏晓。
记年少。相携胜处，黄花香满乌帽。如今将见，璧月琼枝空好。准拟新歌待见了。不道。些儿心事还恼。
挽唐学录颐
廖行之（宋代）

虎榜标名日，英声四海闻。
传家惟奥学，有子继清芬。
未熟黄粱梦，俄同冥漠君。
哲人今已矣，无复更论文。
陈思王墓
张若需（清代）

邺水东流势已分，空馀感激诵遗文。五官嬗代羞当璧，七子论才合冠军。

《白马》诗篇悲逐客，惊鸿词赋比《湘君》。鱼山缥缈留清梵，何处春芜没故坟。
复往大名三首 其三
吕本中（宋代）

地湿频经水，田荒亦未收。断云催雨过，涨水没桥流。

半世想高卧，十年悲远游。藜羹不用挟，尚足诳饥喉。
嘲游使君
卢肇（唐代）

白帝城头二月时，忍教清醒看花枝。

莫言世上无袁许，客子由来是相师。
吴大
何栻（清代）

我昔乘海槎，欲上蓬莱峰。天风忽引去，误入牛女宫。

天孙遗我支机石，笑语黄姑款生客。低头却指三神山，但见濛濛云气白。

虚无宫阙金银台，下有弱水空潆洄。身无羽翼不飞度，世人谓我非仙才。

东方肯受群儿笑，鹤骨嶙峋自成傲。今我已从天上来，那信飞仙修不到。

少篯洗髓湔尘凡，灵符偷诵声喃喃。呼来一片云，裁为千尺帆。

君但扬帆君莫误，径欲乘风向何处。忆得同时学道人，独立瀛州久延伫。

玻瓈水，琼瑶路，我来鼓枻送君去，天上神仙本无数。
和马粹老修广德湖
舒坦（宋代）

古作重虑始，功利故能永。
末俗纷锥刀，往往附光影。
此几百岁余，兴废屡动静。
七乡十万家，利害寄俄顷。
筹张好恶曹，聒聒乱池黾。
使君武陵孙，明洁水中荇。
坐啸黄堂春，独得意外景，
登临莽芜没，叹息民不幸。
一日出水光，荡漾出荒梗。
黍禾杂菰鱼，狼籍被它境。
人指白鹤祠，殷勤窃有请。
衣冠俨群公，一一画真鲠。
斯人岂可作，庶用荐遗秉。
公乎且我去，何以慰乡井。
愿属丹青手，千载共观省。
从事淮南府过亡友杨校书旧厅感念愀然
权德舆（唐代）

故人随化往，倏忽今六霜。及我就拘限，清风留此堂。

松竹逾映蔚，芝兰自销亡。绝弦罢流水，闻笛同山阳。

炯如冰玉姿，粲若鸾凤章。欲翥摧劲翮，先秋落贞芳。

正平赋鹦鹉，文考颂灵光。二子古不吊，夫君今何伤。

黄墟既杳杳，玄化亦茫茫。岂必限宿草，含凄洒衣裳。
过四皓墓
李白（唐代）

我行至商洛，幽独访神仙。
园绮复安在？云萝尚宛然。
荒凉千古迹，芜没四坟连。
伊昔炼金鼎，何年闭玉泉？
陇寒惟有月，松古渐无烟。
木魅风号去，山精雨啸旋。
紫芝高咏罢，青史旧名传。
今日并如此，哀哉信可怜。
安德山池宴集
褚遂良（唐代）

伏枥丹霞外，遮园焕景舒。行云泛层阜，蔽月下清渠。

亭中奏赵瑟，席上舞燕裾。花落春莺晚，风光夏叶初。

良朋比兰蕙，雕藻迈琼琚。独有狂歌客，来承欢宴馀。
梅四首
刘鉴（宋代）

破荒玉雪粲烟村，倚竹无言独断魂。
三弄直须琴对越，一寒安用酒温存。
家风巢许堪同社，心事夷齐可共论。
应出缤纷几经紫，一枝开处自乾坤。
鹊桥仙·己酉山行书所见
辛弃疾（宋代）

松冈避暑，茅檐避雨，闲去闲来几度？醉扶怪石看飞泉，又却是、几回醒处。
东家娶妇，西家归女，灯火门几笑语。酿成千顷稻花香，夜夜费、一天风露。
和东坡先生梅花三首
晁补之（宋代）

霜晴十月玉溪村，见梅开早客迷魂。
山阿若有人含睇，跂望不到霜烟昏。
东西野寺通两径，上下竹篱开一园。
落身曲蘖盆盎里，晨坐对花无酒温。
归来山月照玉蕊，一杯径卧东方暾。
罗浮幽梦入仙窟，有屦亦满先生门。
欣然得句荔支浦，妙绝不似人间言。
诗成莫叹形对影，尚可邀月成三樽。
金刚随机无尽颂·尊重正教分第十二
释印肃（宋代）

龙宫盈海藏，金口亲宣唱。
字字不违贤，个中绝名相。
论语·子贡问君子章
陈普（宋代）

出话谁能敢不仁，未行未足信於人。
欲求内外皆无间，兑口终须后艮身。
次前韵
陆游（宋代）

乌帽红尘过去身，荒山野水又经春。
残年欲尽初闻道，薄宦宜休不问人。
一局枯棋忘日月，数斟浊酒约比邻。
石帆山下菱歌断，未叹临风白发新。
秋来益觉顽健时一出游意中甚适杂赋五字
陆游（宋代）

藿食筋骸惫，林庐岁月侵。
道穷思故友，力尽悔初心。
浩浩天知我，悠悠後视今。
飘零君勿叹，古瑟有遗音。
减字木兰花 洞庭晓望
吴灏（清代）

楚山烟没。清晓长天寒若雪。绝忆襄阳。北望嘉鱼说短长。

洞庭春老。多感湘娥愁似草。憔悴灵均。去矣于今孰与邻。
初冬集佘齐枢丈山亭次梁无染兄韵
严而舒（明代）

羡君诗思满奚囊，选句清精傲雪霜。招隐几回歌桂树，同心今喜挹兰芳。

江干鸥鹭看朝浴，竹下棋枰坐夕阳。幽兴每从文酒得，尚期相约过西堂。
题冒芥原先生编年图录八阕 清平乐 其二 泮水芹香
熊琏（清代）

文坛劲敌。总角花生笔。短短春衫垂柳色。两袖芹香应滴。

桃花马上扬鞭。高楼卷尽珠帘。偕问谁家玉树，篁宫第一青年。
和王天任喜雪
虞俦（宋代）

我家四壁真相如，晨兴欲出无车舆。
独骑瘦马南坡下，阆风十二仙人居。
书生一朝忽富贵，瑶林琼树环玉除。
梅花失喜为三白，一枝放我眉冰舒。
春风醉眼红绿乱，尔时独醒如三闾。
送尚逊贤友之大埤开医业
林培张（清代）

青年医术负清名，屡證芸窗夙慧惊。报道壶悬临僻壤，无难肱慧播仁声。

群居弦诵惭程雪，握手分离怅渭城。此去刀圭条理外，刚柔经史莫观轻。
济上四贤咏。成文学
王维（唐代）

宝剑千金装，登君白玉堂。身为平原客，家有邯郸娼。

使气公卿坐，论心游侠场。中年不得意，谢病客游梁。
采莲
端淑卿（明代）

风日正晴明，荷花蔽洲渚。
不见采莲人，只闻花下语。
赴青城县出成都，寄陶、王二少尹
杜甫（唐代）

老耻妻孥笑，贫嗟出入劳。客情投异县，诗态忆吾曹。

东郭沧江合，西山白雪高。文章差底病，回首兴滔滔。
赋罗汉果
张栻（宋代）

黄实累累本自芳，西湖名字著诸方。
里称胜母吾常避，珍重山僧自煮汤。
瓶中花
韩淲（宋代）

枝持三数花，已著风露香。而复满把来，汲瓶置书房。

身心我身心，染净皆秋光。今夜月圆明，更妙非红黄。
尹君七十又一生日赠之 其三
屈大均（明代）

老友真难得，其如相见希。已能三叟似，未即四翁非。

野鹿曾忘世，江鸥亦息机。年年花发候，貌与玉兰肥。
寄林可山
许介轩（宋代）

不必孤山是故庐，江湖稳处即安居。
家贫无料可供鹤，池小有泉能活鱼。
好客每倾赊到酒，因吟犹读老来书。
屋头但得梅常在，日月春风自有余。
风入松
沈瀛（宋代）

金榜初登。绮阁朱楼对娉婷。软红尘、有人相等。归来寝立功名。油盖拥着一书生。开宴处、笙歌频奏声。眼前光景。人生如意享欢荣。得酒娱情。没事汉、清闲人。任自由、毁誉利害不上心。恣闲吟。登山玩水且闲行，来主他、风花雪月盟。相逢道友，握手闲语百事真。得酒忘情。
秦淮竹枝词 其二
周在浚（清代）

端阳节近说青溪，芳草门前踏作泥。到得秋来人寂寞，月明衰柳夜乌啼。
感成 其一
了禅（清代）

本是无心客，缘何百感生。不空人我见，难断俗凡情。

旧雨愁中散，新诗梦里成。莫言书懒寄，十月未休兵。
题画竹三首为黄伴读作 其二 金风玉露
王翰（唐代）

玉宇风生秋满天，露华凉冷浸芝田。适来云表皋禽下，独立苍苔警不眠。
奉和鲁望樵人十咏。樵火
皮日休（唐代）

山客地炉里，然薪如阳辉。松膏作滫瀡，杉子为珠玑。

响误击刺闹，焰疑彗孛飞。傍边暖白酒，不觉瀑冰垂。
送季景福鍊师游武当
袁华（明代）

武当之山天与齐，子往访道穷扳跻。石乳春流飞肉鼠，日轮夜转闻天鸡。

身试水崖松下石，手援铁絙云中梯。归途傥遇白骡叟，为我问讯君毋稽。
次韵靖州贡士鹿鸣宴二首 其二
魏了翁（宋代）

岂但诗书对圣贤，须知屋漏与神天。设科虽较词章。
杂咏下 驯鹿
洪适（宋代）

呦呦忘野性，掉尾草中眠。寄语射生户，深山空岁年。
左藏南库西庑下纸合负暄戏题
杨万里（宋代）

水衡仙客住冰天，雪囓风餐更禁烟。
不是移来小阳谷，老夫冻折两诗肩。
暮秋寄仙洲舍弟
王镃（宋代）

去年泛菊醉重阳，今日谁知各异乡。
落叶石阑霜信早，败荷池屋雨声凉。
人情好恶花甘苦，世事荣枯草短长。
别有骏雕双翮健，刚风摩透入苍茫。
晚寒
庄德芬（清代）

小雨初晴草未乾，残花如霰落檐端。春衣典尽风还起，四月窗前耐薄寒。
祝英台近 杞梁妻祠下作 在齐河县长城铺
陈维崧（清代）

画旗飘，灵幄捲，彩翠剥如雨。玉貌明妆，隐隐怨蛾聚。

可怜枳壳花开，凝丹点绛，尽千载、啼斑偷注。

黯凝伫。满壁水墨全昏，犹把断肠谱。绣帔尼师，指点向廊柱。

怪他哭后长城，崩馀粉堞，忒画得、周遭如许。
存殁绝句 其四 张愈光
杨慎（明代）

张公沧海客，大雅起滇云。未许乘槎去，蛟龙射斗文。
晴晚立田间二首
赵蕃（宋代）

落日明深坞，微流咽断桥。
牛童肩滞穗，汲妇抱遗樵。
谁谓居田贱，殊胜处富骄。
归哉各其所，吾亦饫吾瓢。
牡丹花
董嗣杲（宋代）

大花香透已春过，莫妙春工点染多。
蜀地锦机裁色样，洛阳土脉蕴中和。
牙牌有字分奇品，金屋无人续艳歌。
明月天津桥上晚，一声不柰杜鹃何。